韩元吉
毛文仲惠文编
平和毛公诗，训传固已久。
纷纭齐鲁失，浪自开记牖。
至哉一言蔽，可用严墨守。
渊源见云仍，梦泽吞八九。
雕章与棘句，锦绣间琼玖。
嶷如犀始擢，粲若蚌初剖。
肉食乃闻韶，昼日或见斗。
三百篇未忘，七十子何有。
应如摩天刃，要是修月手。
时来岂无用，妙处端不朽。
君看夸夺儿，在后熟顾叟。
喧啾蛩负户，嘈囋蝉荫柳。
谁令口鸣悲，正使心欲呕。
岂无熊罴士，底问牛马走。
岧嶢金闺门，豪杰自先后。
而君尚穷滞，履敝衿见肘。
才名三十年，肮脏惊白首。
我惭拜嘉赐，幼归连虀臼。
相望百里远，曾未共樽酒。
期君颂中兴，步出次山右。